**KULTŪROS IR MENO TARYBOS POSĖDŽIO**

**PROTOKOLAS**

2015 m. vasario 3 d. Nr. (20.5.) TAR1 - 5

Klaipėda

Posėdžio data: 2016 m. sausio 21 d.

Posėdžio pradžia: 16 val.

Posėdžio vieta: Didysis pasitarimų kambarys, II a. fojė, Klaipėdos miesto savivaldybė

Posėdžio pirmininkė – Goda Giedraitytė, Menininkų grupės „Žuvies akis“ pirmininkė

Posėdžio sekretorė – Raimonda Mažonienė, Klaipėdos miesto savivaldybės administracijos Ugdymo ir kultūros departamento Kultūros skyriaus vyr.specialistė

Dalyvavo (11 narių iš 11):

1. Tomas Ambrozaitis, Klaipėdos miesto chorinės bendrijos „Aukuras“ narys, Klaipėdos Jeronimo Kačinsko muzikos mokyklos berniukų ir jaunuolių choro „Gintarėlis“ vadovas;

2. Kristina Buslajeva, Klaipėdos miesto pagyvenusių žmonių asociacijos prezidentė;

3. Arvydas Cesiulis, Klaipėdos miesto savivaldybės tarybos Kultūros, švietimo ir sporto komiteto pirmininkas;

4. Jonas Genys, Klaipėdos miesto savivaldybės Mažosios Lietuvos istorijos muziejaus direktorius;

5. Goda Giedraitytė, Asociacijos Menininkų grupė „Žuvies akis“ pirmininkė;

6. Gintaras Grajauskas, Lietuvos rašytojų sąjungos Klaipėdos skyriaus narys, Klaipėdos kultūros magistras;

7. Neringa Poškutė, Lietuvos dailininkų sąjungos Klaipėdos skyriaus narė;

8. Nijolė Sliužinskienė, Klaipėdos miesto savivaldybės Etnokultūros centro direktorė;

9. Benas Šarka, Klaipėdos miesto savivaldybės kultūros centro Žvejų rūmai Gliukų teatro meno vadovas, režisierius;

10. Nemira Trakumienė, kultūros centro Žvejų rūmai direktoriaus pavaduotoja;

11. Darius Vaičekauskas, Lietuvos fotomenininkų sąjungos Klaipėdos skyriaus pirmininkas.

Kiti posėdžio dalyviai:

1. Algirdas Šumskis, Klaipėdos miesto chorinės draugijos „Aukuras“ pirmininkas;
2. Judita Simonavičiūtė, Klaipėdos miesto mero pavaduotoja;

3. Narūnas Lendraitis, Klaipėdos miesto savivaldybės administracijos Ugdymo ir kultūros departamento Kultūros skyriaus vedėjas.

**DARBOTVARKĖ:**

1. **Dėl Vasaros koncertų estrados modernizavimo.**
2. **Dėl subkultūros renginių kūrybiniame inkubatoriuje Kultūros fabrikas.**

**1. SVARSTYTA. Dėl Vasaros koncertų estrados modernizavimo.**

N. Lendraitis informavo, kad atlikus Vasaros estrados modernizavimo galimybių studiją buvo gauti 4 pasiūlymai: 1) nieko nedaryti, 2) sutvarkyti minimaliai, 3) modernizuoti, išplečiant funkcijas, 4) nugriauti viską. Kolegijoje buvo iš karto atmesti 1 ir 4 variantai. Renkantis tarp 2 ir 3 varianto, buvo pasirinktas 3 variantas – modernizuoti Vasaros koncertų estradą, išplečiant jos panaudojimo funkcijas.

J. Simonavičiūtė informavo, kad Klaipėdos miesto chorinė bendrija „Aukuras“ kreipėsi raštu į Kultūros ministeriją, skųsdama Klaipėdos miesto savavaldybės sprendimą modernizuoti Vasaros estradą. Kultūros ministerija išreiškė susirūpinimą Vasaros koncertų estrados likimu, žada atvažiuoti į Klaipėdą ir tartis dėl estrados modernizavimo tikslingumo, ir gal būt, galimo dalinio ministerijos finansavimo. Pristatė savivaldybės vadovų pasitarimo dėl Vasaros estrados modernizavimo rezultatus. Akcentavo, kad Klaipėdos savivaldybė nėra tokia turtinga, kad galėtų finansuoti iškart du objektus mieste: kultūros centrą Žvejų rūmai ir Vasaros koncertų estradą. Miestas turi pasirinkti prioritetus. Modernizavus Vasaros koncertų estradą, ketinama ją atiduoti valdyti koncesininkui.

A. Šumskis išdėstė argumentus, kodėl sprendimas nugriauti Vasaros estrados žiūrovinė dalį netinka Dainų šventėms rengti: itin tinkamas amfiteatro principas: geras matomumas žiūrovams, čia pat šokama ir dainuojama. Pabrėžė, kad Dainų šventės organizavimas yra neatsiejamas nuo vietos, kurioje vyksta Dainų šventė. Tam ypač tinka atvira erdvė, todėl tokios tinkamos vietos sunaikinimas griauna dainų švenčių tradicijas. Ragino nenugriauti pylimo ir išsaugoti erdves. Pasiūlė grįžti ir peržiūrėti sprendimą dėl vasaros koncertų estrados modernizavimo, pasirenkant sprendimą, negriauti žiūrovinės dalies. Pritarė estrados sutvarkymui ir papildomų erdvių įrengimui koncertinėje dalyje.

T. Amrozaitis papasakojo, kad Rygoje itin puikiai yra sutvarkyta Mežaparko estrada, kuri rudenį uždengiama, o visą rudens-žiemos sezoną uždarose estrados patalpose vyksta įvairūs renginiai. Pabrėžė, kad Vilniaus estrada yra netinkama Dainų šventei organizuoti – išlygintoje pievoje yra prastas matomumas, o Šokių diena yra keliama į kitą vietą- stadioną. Kaune Dainų slėnyje puikus matomumas nuo kalniuko, gerai girdisi. Sutvarkyti suoliukai, nors naudojama tik kelis kartus metuose. Panašiai elgiasi ir kitos Lietuvos savivaldybės – turi tokias erdves, neskaičiuoja, kad atvirame lauke mūsų sąlygomis tokių didelių renginių būna nedaug ir dėl klimato sąlygų, ir dėl renginių pobūdžio.

A. Šumskis patikslino, kad Vilniuje net pakabina ekraną, kad matytųsi vaizdas. Akcentavo, kad pylimo nugriovimas sukels daugiau problemų, nei duos naudos.

A. Cesiulis patikslino, kad kalbama apie modernizavimą, pabrėžė dialogo būtinumą ir pastebėjo, kad nebūtinai reikia nugriauti pylimą.

N. Trakumienė pažymėjo, kad estrados rekonstrukcija yra būtina. Nes žiūrovinė dali yra labai toli, estradoje vyksta tik vienas ar keli koncertai per metus. Rekonstrukcija gali būti labai įvairi.

N. Lendraitis pasiūlė sumontuoti amfiteatro pakylas su kėdėmis, kai bus Dainų šventės, įpareigoti estrados valdytojus tai daryti.

J. Simonavičiūtė pasiūlė chorinei bendrijai „Aukuras“ tapti estrados operatoriumi, akcentavo, kad jos išlaikymas būtų labai brangus ir ji neatsipirktų, jeigu joje vyktų tik keli renginiai per metus.

G. Giedraitytė paklausė, jeigu Dainų šventė vyktų „Švyturio“ arenoje, ar tai sugriautų Dainų švenčių tradicijas?

T. Ambrozaitis papasakojo, kad Čikagos arenoje, kuri talpina apie 30 tūkst. žiūrovų ir kur organizuojamos Pasaulio lietuvių Dainų šventės, įgarsinimas yra blogas, todėl netinka tokioms šventėms organizuoti.

N. Sliužinskienė pabrėžė apverktiną ir gėdingą Vasaros estrados būklę, paragino ją modernizuoti.

B. Šarka pabrėžė, kad dėl garso kokybės savo žodį tars specialistai: architektai, garso specialistai, todėl nereikia iš anksto spręsti, kad modernizavus estradą, garsas bus blogas, projektas turės būti rengiamas taip, kad garsas būtų kokybiškas.

**NUTARTA.** Kultūros ir meno taryba palaiko Vasaros koncertų estrados modernizavimą ir rekomenduoja tolesnį dialogą su visomis suinteresuotomis pusėmis, ieškant tinkamo projektinio sprendimo, prioritetą teikiant Dainų švenčių tradicijų išsaugojimui.

Nutarimas priimtas bendru sutarimu.

**2. SVARSTYTA.** **Dėl subkultūros renginių kūrybiniame inkubatoriuje Kultūros fabrikas.**

N. Lendraitis informavo, kad į Kultūros skyrių kreipėsi KEPA direktorė R. Laužikienė, norėdama sužinoti Kultūros ir meno tarybos nuomonę dėl subkultūros renginių organizavimo Kultūros fabrike. Klaipėdos miesto meras gavo prašymą iš VšĮ „Vakarų istorijos fondas“, kuriame prašoma tarpininkauti dėl patalpų nuomos kultūros fabrike, organizuojant antrąjį tarptautinį tatuiruočių festivalį Lietuvoje „Memel Tattoo Convention“. Taip pat į merą kreipėsi R. Kostrovskis, muzikos festivalio „Duženos“ organizatorius, skųsdamasis, kad Kultūros fabrikas nesutinka išnuomoti patalpų festivaliui ne komercinėmis kainomis. KEPA direktorė R. Laužikienė el.laiške Kultūros skyriui aiškina, kad praeitais metasi vykęs festivalis „Duženos“ paliko nepageidaujamų pasekmių. Pabrėžia, kad dauguma organizatorių nesutinka mokėti nuomos renginiams kaip komerciniai klientai ir nori mokėti rezidentams taikomus įkainius.

KMT nariai diskutavo dėl šių ir kitų subkultūros renginių organizavimo tinkamumo Kultūros fabrike. Pastebėjo, kad subkultūros renginiai taip pat turi būti priimti į KUFA, tačiau dėl organizavimo sąlygų, kainų ir apsidraudimo nuo galimų nuostolių turėtų apsispręsti pats Kultūros fabrikas. Visas sąlygas tokių renignių organizatoriams reikėtų nurodyti viešai prieinamose taisyklėse ir sutartyse.

**NUTARTA:**

1.Kultūros ir meno taryba pritaria tarptautinio tatuiruočių festivalio „Memel Tatto Convention“ ir tarptautinio alternatyvios muzikos festivalio „Duženos“ bei kitų panašių subkultūros renginių organizavimui kūrybiniame inkubatoriuje Kultūros fabrikas.

2. Kultūros ir meno taryba rekomenduoja VšĮ „Klaipėdos ekonominė plėtros agentūra“ rengiant sutartis dėl patalpų nuomos sąlygų, įtraukti punktus dėl būtinų išpildyti organizatoriams sąlygų ar galimų nuostolių atlyginimo principų.

Nutarimas priimtas bendru sutarimu.

Posėdis baigėsi 17.30 val.

Posėdžio pirmininkė Goda Giedraitytė

Posėdžio sekretorė Raimonda Mažonienė